Document ID: 32012D0045

ROZHODNUTIE EURÓPSKEHO PARLAMENTU, RADY A KOMISIE
z 23. januára 2012,
ktorým sa vymenúvajú členovia dozorného výboru Európskeho úradu pre boj proti podvodom (OLAF)
(2012/45/EÚ, Euratom)
EURÓPSKY PARLAMENT, RADA A EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na rozhodnutie Komisie 1999/352/ES, ESUO, Euratom z 28. apríla 1999 o založení Európskeho úradu pre boj proti podvodom (OLAF) (1), a najmä na jeho článok 4,
so zreteľom na nariadenie Európskeho parlamentu a Rady (ES) č. 1073/1999 z 25. mája 1999 (2) a na nariadenie Rady (Euratom) č. 1074/1999 z 25. mája 1999 (3) o vyšetrovaniach vykonávaných Európskym úradom pre boj proti podvodom (OLAF), a najmä na článok 11 ods. 2 oboch týchto nariadení,
keďže:
(1)
V článkoch 11 ods. 2 nariadení (ES) č. 1073/1999 a (Euratom) č. 1074/1999 sa ustanovuje, že dozorný výbor Európskeho úradu pre boj proti podvodom (OLAF) „pozostáva z piatich nezávislých externých osôb, ktoré majú vo svojich príslušných krajinách kvalifikáciu požadovanú na obsadenie vedúcich funkcií súvisiacich s oblasťami činnosti úradu,“ a že tieto osoby sa vymenúvajú na základe vzájomnej dohody Európskeho parlamentu, Rady a Komisie.
(2)
Podľa článku 11 ods. 3 je funkčné obdobie členov dozorného výboru trojročné a obnoviteľné jeden raz.
(3)
Členovia dozorného výboru vymenovaní s účinnosťou od 30. novembra 2005 dosiahli maximálnu dobu svojho funkčného obdobia. V súlade s článkom 11 ods. 4 nariadení (ES) č. 1073/1999 a (Euratom) č. 1074/1999 zostávajú títo členovia vo funkcii po uplynutí ich funkčného obdobia, kým sa neukončí proces vymenovania nových členov dozorného výboru. Noví členovia by sa preto mali vymenovať čo najskôr,
ROZHODLI TAKTO:
Článok 1
1. Za členov dozorného výboru Európskeho úradu pre boj proti podvodom (OLAF) sa od 23. januára 2012 týmto vymenúvajú tieto osoby:
-
pán Herbert BÖSCH,
-
pán Johan DENOLF,
-
pani Catherine PIGNON,
-
pani Rita SCHEMBRI,
-
pán Christiaan TIMMERMANS.
2. V prípade, že niektorá z uvedených osôb odstúpi z dozorného úradu, umrie alebo trvalo nebude schopná vykonávať svoju funkciu, bezodkladne sa nahradí prvou osobou uvedenou na tomto zozname, ktorá doteraz nebola vymenovaná do dozorného výboru:
-
pán Jens MADSEN,
-
pani Cristina NICOARĂ,
-
pán Tuomas Henrik PÖYSTI,
-
pán Dimitrios ZIMIANITIS.
Článok 2
Pri vykonávaní svojich funkcií sa členovia dozorného výboru nesnažia získať ani neprijímajú pokyny od žiadnej vlády alebo inštitúcie, orgánu, úradu či agentúry.
Nezaoberajú sa záležitosťami, v ktorých majú priamy alebo nepriamy osobný záujem, a najmä rodinné a finančné záujmy, ktoré by mohli ohroziť ich nezávislosť.
Zachovávajú prísne tajomstvo o spisoch, ktoré im boli predložené, a o poradách, ktoré sa ich týkajú.
Článok 3
Členom dozorného výboru budú uhradené výdavky, ktoré môžu vzniknúť v súvislosti s vykonávaním ich povinností a za každý deň strávený vykonávaním týchto povinností obdržia dennú mzdu. Výšku tohto príspevku a postup úhrady určí Komisia.
Článok 4
Komisia informuje osoby uvedené v tomto rozhodnutí a bezodkladne informuje každú osobu, ktorú následne vymenuje do dozorného výboru podľa článku 1 ods. 2.
Vymenovanie sa vykoná podľa článku 11 ods. 2 a 3 nariadenia (ES) č. 1073/1999. Týmto nie sú dotknuté akékoľvek budúce zmeny a doplnenia k týmto ustanoveniam, ktoré môže prijať Európsky parlament a Rada, predovšetkým prípadné zmeny trvania mandátu s cieľom zabezpečiť prípadné zavedenie postupnej výmeny členov výboru.
Článok 5
Toto rozhodnutie nadobúda účinnosť 23. januára 2012.
V Bruseli 23. januára 2012

Labels: 15